Tänu kinnisvaraärile teenis Kalev majandusaasta kolmandas kvartalis 13,2 miljonit krooni kasumit, teatas firma börsile.
Kvartali käive tõusis 3 miljoni krooni võrra, 174 miljoni kroonini. Eelmise aasta samas perioodis teenis Kalev 774 000 krooni kahjumit.
Kalevi üheksa kuu kasum ulatus 41,6 miljoni kroonini ning käive 714 miljoni kroonini. Kõige kasumlikum üksus oli 9 kuu lõikes kinnisvaraga tegelev AS Kalev REC, mis teenis 67,4 miljonit krooni kasumit. Kasumisse jäi veel kondiitritooteid valmistav Vilma, ülejäänud üksused olid kahjumis.
'Tulenevalt piimatoodete turuhinna langusest majandustsoonis oli piimatööstuse tegevus kahjumlik,' kommenteeris ettevõte. Alates jaanuarist 2006 toimus toorpiima turul mõningane hinnakorrektsioon, mis avaldas positiivset mõju ettevõtte majandustulemustele.
Firma hinnangul on tööstusharu negatiivselt mõjutanud soojusenergia jätkuv kallinemine, mis kaasnes põlevkiviõli hinnatõusuga. 'Ettevõte on oma tegevust efektiivistamas, et olla konkurentsivõimeline tänases turusituatsioonis,' seisab kommentaaris.